Я гур къызэрогъуэтыж
«Мэхъэчкъалэ» (Мэхъэчкъалэ) — «Спартак-Налшык» (Налшык) — 1:1 (0:1). Каспийск. «Анжи арена» стадион. ФокIадэм и 1-м. ЦIыху 50 еплъащ.
Судьяхэр: Холин, Охрименкэ (тIури Мейкъуапэ щыщщ), Городовой (Ставрополь).
«Мэхъэчкъалэ»: Гаджиев, Зайцев, Агаларов, Исаев, Гитинов, Корголоев (Галбацдибиров, 62), Гираев (Абдуллаев, 66), Темуков, Абурагимов (Абдулхаликов, 69), Газимагомедов.
«Спартак-Налшык»: Щоджэн, КIэдыкIуей, Клышэ (Iэщын, 70), Сындыку (Запалацкий, 88), Ольмезов, Хьэшыр, Дэхъу, Iэпщацэ (Салахетдинов, 68), Шаваев, Ашу, Бацэ (Апажэ, 79).
Топхэр дагъэкIащ: Бацэм, 45 (0:1). Газимагомедовым, 74-пенальтикIэ (1:1).
Дагъуэ къыхуащIащ: Шаваевым.
86-нэ дакъикъэм Шаваевым пенальтир худэгъэкIакъым.
Зэхэту 0:9-уэ иужь джэгугъуитIым къызэрыхагъэщIам «Спартак-Налшыкым» къикIуэтыпIэ къыхуигъэнэжатэкъым. Абы къигъэлъэгъуэн хуейт гугъуехьхэм зэрырамыщIыкIар икIи гуп зэкъуэту къызэрынэжыр. «Мэхъэчкъалэ» командэм фокIа-дэм и 1-м дригъэкIуэкIа зэIущIэм ди гур фIы къищIыжащ.
Джэгум зэрыщIидзэу хэгъэрейхэр ипэкIэ кIуэтэну яужь ихьащ. АрщхьэкIэ налшыкдэсхэм апхуэдизу лъэщу зыкърагъэбыдэкIа-ти, къыбгъэдыхьэпIэ къратакъым. Абы щыгъуэми «Спартак-Налшыкым» щIэх-щIэхыурэ ебгъэрыкIуэны-гъэ лъэщхэр къызэригъэ-пэщырт. Дыкъигъэгузавэу «Мэхъэчкъалэм» и футболистхэр ди гъуэм къыщеуар зэIущIэм и япэ Iыхьэм и ныкъуэр кIуауэщ, арщхьэкIэ топыр абы хуэзэхакъым.
Иужь джэгугъуитIым зи гур ириха «Спартак-Налшыкым» зыкъыщищIэжыпар зэIущIэм и 45-нэ дакъикъэм ирихьэлIэущ. Псом нэхърэ нэхъ жыджэр Бацэ Къантемыр хэгъэрейхэм я гъуащхьэхъумэхэм яIэщIэкIри, зыхэт гупыр япэ иригъэщауэ командэхэр загъэпсэхуну икIащ.
Къыпщыхъунут етIуанэ Iыхьэр «Мэхъэчкъалэм» и ебгъэрыкIуэныгъэ лъэщ-хэм къыщIидзэну. Хэгъэрейхэр абы хущIэкъуауи къыщIэкIынущ, арщхьэкIэ ди щIалэхэм апхуэдэ Iэмал иратакъым. Уеблэмэ, езыхэр къаруушхуэкIэ ипэкIэ кIуэтащ, мэхъэчкъалэдэсхэр я гъуэм ирагулIыжауэ.
Ущыгугъ хъунут мыгувэу бжыгъэр бэгъуэну. Ди жагъуэ зэрыхъущи, къызэрыхъуар нэгъуэщIущ — я хьэрхуэрэгъухэм я ебгъэрыкIуэныгъэ закъуэтIакъуэхэм ящыщ зыр къыщызэпаудым, «Спартак-Налшыкым» и гъуащхьэхъумэхэр топджэгу хабзэм ебэкъуащ. Пенальти. Газимагомедовым ар Iэзэу игъэзащIэри, бжыгъэр зэхуэдэ ищIыжащ.
КъащыщIа щIэщхъум налшыкдэсхэр игъэгубжьащ. Абыхэм «Мэхъэчкъалэм» щыджэгухэм я щхьэр кърагъэIэтыжыртэкъым икIи текIуэныгъэр зыIэрагъэхьэным зымащIэ дыдэщ иIэжар. ЗэIущIэр иухыным дакъикъэ зыплIытху фIэкIа къэмынэжауэ, «Спартак-Налшыкым» Iэмал игъуэтащ метр пщыкIузым и деж щыту гъуэм еуэну. Пеналь-ти зыгъэзащIэ хабзэ Бацэ Къантемыр абы ирихьэлIэу яхъуэжати, ар пщэрылъ щащIащ Шаваев Магомед. Ди жагъуэ зэрыхъунщи, къикIа щыIэкъым. Шаваевыр зэуа топыр гъуащхьэм техуэри, къэлъеижащ.
Дагъыстэным зэрытемыгъэкIуауэ къызэрикIыжар ехъулIэныгъэ мащIэкъым. Ауэ нэхъыбэу дызыщыгуфIыкIар иужь зэIущIэхэм къалъыкъуэкIа гугъуехьхэм «Спартак-Налшыкым» щыджэгухэм я гур зэрыримыхарщ икIи куэдкIэ уащыгугъ зэрыхъунурщ.
АдэкIэ щыгъуазэ фыхуэтщIынщ етIуанэ дивизио- ным и «Ипщэ» гупым щекIуэкI зэхьэзэхуэм ипкъ ит-кIэ зэхэта зи чэзу джэгугъуэм кърикIуа бжыгъэхэм: «Мэшыкъуэ-КМВ» (Псыхуабэ) — «Алания» (Владикавказ) — 0:1, «Динамо-Ставрополь» (Ставрополь) — «Легион-Динамо» (Мэхъэчкъалэ) — 1:1, «Волгарь» (Астрахань) — «Черноморец» (Новороссийск) — 2:0, «Дружба» (Мейкъуапэ) — «Урожай» (Краснодар) — 2:1, «Краснодар-3» (Краснодар) — «Анжи» (Мэхъэчкъалэ) — 2:2, «Интер» (Черкесск) — СКА (Дон Iус Ростов) — 1:0, «Спартак-Владикавказ» (Владикавказ) — «Биолог-Новокубанск» (Прогресс) — 0:1.
Урысей Федерацэм футболымкIэ и етIуанэ диви-зионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ зэIущIэр фокIадэм и 8-м зэхэтынущ. А махуэм «Спартак-Налшыкым» и стадионым къыщригъэблэгъэнущ зэпеуэм пашэныгъэр щызыIыгъхэм ящыщ «Динамо-Ставрополь» командэр.
Жыласэ Заурбэч.
